DA Den Europæiske Unions Tidende C 135/5

Offentliggørelse af en ansøgning om ændring i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 135/05)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ANSØGNING OM ÆNDRING

Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

ANSØGNING OM ÆNDRING I HENHOLD TIL ARTIKEL 9

»ΦΑΣΟΛΙΑ ΓΙΓΑΝΤΕΣ — ΕΛΕΦΑΝΤΕΣ ΚΑΣΤΟΡΙΑΣ« (»FASOLIA KÆMPE-/ELEFANTBØNNER FRA KASTORIAS«)

EU-nr.: EL-PGI-0105-1001-1.6.2012

BGB ( X ) BOB ( )

1. Afsnit i varespecifikationen, som berøres af ændringen

— ☐ Produktets betegnelse — ☐ Varebeskrivelse — ☐ Geografisk område — ☐ Bevis for oprindelse — ☒ Produktionsmetode — ☐ Tilknytning — ☐ Mærkning — ☐ Krav i nationale bestemmelser — ☒ Andet (emballering)

2. Type ændring(er):

— ☒ Ændring af enhedsdokument eller resuméark — ☐ Ændring af varespecifikationen for en registreret BOB eller BGB, for hvilken hverken enhedsdokumentet eller resuméet er offentliggjort — ☐ Ændring af en varespecifikation, hvor der ikke kræves ændring af det offentliggjorte enhedsdokument (artikel 9, stk. 3, i forordning (EF) nr. 510/2006) — ☐ Midlertidig ændring af varespecifikationen, fordi de offentlige myndigheder har indført obligatoriske sundheds- eller plantesundhedsforanstaltninger (artikel 9, stk. 4, i forordning (EF) nr. 510/2006)

3. Ændring(er):

3.1. Ændring a):

Afsnittet »Forarbejdning« ændres således:

Følgende afsnit udgår:

»Produktet emballeres på pakkelinjen i polypropylenposer med 1/2 kg og 1 kg, som herefter varmeforsegles. Disse poser lægges herefter i større emballager (kasser), der rummer 10-20 kg. Hele produktstrømmen kontrolleres automatisk, og der anvendes elektroniske doseringsmaskiner. Det emballerede produkt bringes herefter direkte i omsætning eller oplagres i moderne lagerfaciliteter på fabrikken, hvor holdbarheden er meget lang under optimale forhold på grund af produktets karakter.«

Ovennævnte erstattes af følgende:

»Produktet emballeres i materialer til fødevarebrug i overensstemmelse med gældende lovgivning. Pakkerne må rumme op til 30 kg.«

Begrundelse:

Ændringen fjerner visse restriktioner og gør det således muligt at emballere produktet i andre vægte for at opfylde markedskravene og emballere produktet i andre materialer til fødevarebrug. På grund af den teknologiske udvikling er polypropylen ikke længere det eneste anbefalede materiale til emballering af bælgfrugter. Emballeringsrestriktionen på 1/2 kg og 1 kg har desuden ført til problemer i forbindelse med salg til cateringvirksomheder og tredjelande, hvor bælgfrugter i henhold til lovgivningen sælges i mindre vægt.

3.2. Ændring b):

Afsnittet »Forarbejdning« ændres således:

Følgende afsnit udgår:

»Ved ankomsten behandles produktet i desinficeringskammeret ved brug af ECOGEN, den mest avancerede økologiske metode, hvor det stof, som skadelige organismer skal bruge for at overleve, dvs. oxygen (O2), fjernes. Der er således:

Ingen giftige luftarter

Ingen kemiske tilsætningsstoffer

Ingen lugte

Ingen eksplosionsrisiko

Ingen misfarvning«.

Ovennævnte erstattes af følgende:

»Ved ankomsten desinficeres produktet i desinficeringskammeret ved brug af blide metoder, der er godkendt i gældende national lovgivning og EU-lovgivning, således at produktet ikke er berørt af:

— giftige luftarter

— kemiske tilsætningsstoffer

— lugte

— misfarvning«.

Begrundelse: Formålet med ændringsforslaget er at undgå restriktioner i anvendelsen af nye desinficeringsmetoder fremover.

3.3. Ændring c):

Afsnittet »Sortering/emballering« under »Fremstillingsmetode« ændres som følger:

Følgende afsnit udgår:

»Produktet med perfekte makroskopiske egenskaber transporteres til det ultramoderne bønnesorterings- og emballeringsanlæg i Agrotiki Kastorias A.E. beliggende i lokalområdet Lakkomata i kommunen Orestida. Anlægget er beliggende i det bredere produktionsområde som vist på kortet i bilaget. Arbejdet er allerede blevet påbegyndt på anlægget, der er omfattet af forordning (EØF) nr. 866/90. Det er derfor afgørende, at produktet, der er tæt knyttet til landbrugsøkonomien i præfekturet Kastoria, anerkendes samtidigt. Der er primært tale om et bønnesorteringsanlæg. Det opfylder imidlertid specifikationerne for sortering af alle bælgfrugtsorter. Den maksimale kapacitet er 4 500 t pr. år med ét skiftehold. I lyset af produktionen af »Fasolia kæmpe-/elefantbønner fra Kastorias« i præfekturet gennem de seneste syv år (2 597 t pr. år i gennemsnit) kan anlægget uden tvivl håndtere en eventuel fremtidig stigning i produktionen.«

Ovennævnte erstattes af følgende:

»Produktet med perfekte makroskopiske egenskaber på høsttidspunktet transporteres straks til bønnesorterings- og klassificeringsanlæg i det afgrænsede geografiske produktionsområde, der opfylder kravene i den græske og europæiske lovgivning.«

Begrundelse:

Kravet om, at produktet skal sorteres og emballeres på sorterings- og emballeringsanlægget i Agrotiki Kastorias, er ikke i overensstemmelse med Europa-Parlamentets og Rådets forordning (EU) nr. 1151/2012. I artikel 7, stk. 1, i ovennævnte forordning henvises der specifikt kun til det afgrænsede geografiske område og ikke til et bestemt anlæg i forbindelse med emballeringsrestriktioner, der kan indgå i beskrivelsen af fremstillingsmetoden. Ændringen fjerner denne restriktion og giver virksomheder i det afgrænsede område tilladelse til at forarbejde, sortere og markedsføre »Fasolia kæmpe-/elefantbønner fra Kastorias« i overensstemmelse med de relevante krav, og emballeringen kan ske enten i eller uden for det afgrænsede geografiske område.

Alle ovennævnte ændringer er blevet indarbejdet i enhedsdokumentet, der blev udarbejdet på grundlag af sammenfatningen i forordning (EF) nr. 1428/2003 med ændringer til ordlyden, sletninger og tilføjelser i overensstemmelse med den godkendte varespecifikations tekst.

Erklæring om den ansøgende sammenslutnings legitime interesse

Den ansøgende sammenslutning »I AROSI« er en sammenslutning uden erhvervsmæssigt formål etableret af bønneavlere i 2007 med henblik på udvikling og gennemførelse af en fælles forvaltningsplan for bedrifter. Sammenslutningen har primært fokus på at udbrede bedste landbrugspraksis, reducere produktionsomkostningerne og omstrukturere bønnedyrkningen og på at sikre, at de ansete »Fasolia kæmpe-/elefantbønner fra Kastorias« er tilgængelige på markedet. Den ansøgende sammenslutnings vedtægtsmæssige hjemsted er beliggende i det afgrænsede geografiske område.

ENHEDSDOKUMENT

Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer (3)

»ΦΑΣΟΛΙΑ ΓΙΓΑΝΤΕΣ — ΕΛΕΦΑΝΤΕΣ ΚΑΣΤΟΡΙΑΣ« (»FASOLIA KÆMPE-/ELEFANTBØNNER FRA KASTORIAS«)

EU-nr.: EL-PGI-0105-1001-1.6.2012

BGB ( X ) BOB ( )

1. Betegnelse

»Φασόλια Γίγαντες — Ελέφαντες Καστοριάς« (»Fasolia kæmpe-/elefantbønner fra Kastorias«)

2. Medlemsstat eller tredjeland

Grækenland

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

»Fasolia kæmpe-/elefantbønner fra Kastorias« er bønner fra en sort af bælgfrugtarten Phaseolus coccineus (synonym multiflorus) dyrket i præfekturet Kastoria.

»Fasolia kæmpe-/elefantbønner fra Kastorias« er store, hvide, nyreformerede bønner med et tyndt skind, som er meget nemme at koge. Bønnernes næringsværdi er meget stor, da de er righoldige på proteiner, stivelse, jern og andre stoffer, og de har et lavt fedtindhold.

»Fasolia kæmpe-/elefantbønner fra Kastorias« sorteres efter form, vægt pr. tusind bønner eller den procentsats, der kan passere gennem en sigte af en bestemt størrelse for hver type og klasse som følger:

A) Fasolia elefantbønner: 1 000 bønner skal veje mindst 1 800 g, eller 90 % af bønnerne skal tilbageholdes af en sigte med 13 mm runde huller.

B) Fasolia kæmpebønner: 1 000 bønner skal veje mellem 1 200 og 1 800 g, eller 90 % af bønnerne skal tilbageholdes af en sigte med 12 mm runde huller.

»Fasolia kæmpe-/elefantbønner fra Kastorias« skal opfylde følgende krav:

— Bønnerne skal være hele, modne, af naturlig farve, ikke skrumpede, fri for huller forårsaget af insekter, fri for insekter, fri for farlige sygdomme og må ikke vise tegn på forringelse eller høj temperatur.

— De skal være renset ved sigtning eller håndsorteret.

— De må ikke indeholde andre typer bønner.

— De skal være faktisk fri for fremmedlegemer.

— Deres makroskopiske og organoleptiske egenskaber skal være karakteristiske og opfylde kravene til en sund opbevaring og behandling i almindelighed, som fastsat i fødevarekodekset.

— Vandindholdet må højst være 14 %.

Følgende tolerancer gælder:

a) 2 % brudbønner, der udgør mindre end halvdelen af en hel bønne

b) 0,5 % skrumpede eller misfarvede bønner

c) 0,05 % urenheder, herunder 0,02 % jord.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Alle etaper af dyrkningen og forarbejdningen (rensning, tørring, sortering og desinficering) finder sted inden for det afgrænsede geografiske område.

3.6. Særlige regler vedrørende udskæring, rivning eller emballering osv.

Produktet emballeres automatisk i materialer til fødevarebrug i overensstemmelse med gældende lovgivning, enten i eller uden for det afgrænsede geografiske område. Pakkerne må rumme op til 30 kg.

3.7. Specifikke mærkningsregler

—

4. Præcis afgrænsning af det geografiske område

Området omfatter:

A) En del af kommunen Kastoria (som defineret i lov nr. 3852/2010 — Kallikratis-programmet), nærmere bestemt: i) hele den kommunale enhed Agia Triada ii) hele den kommunale enhed Makednoi iii) hele den kommunale enhed Agioi Anargyroi iv) hele den kommunale enhed Korestia v) hele den kommunale enhed Kastoria vi) hele den kommunale enhed Vitsi vii) hele den kommunale enhed Mesopotamia viii) en del af den kommunale enhed Kastraki (kun lokalområdet Dendrochori).

B) En del af kommunen Orestida (som defineret i lov nr. 3852/2010 — Kallikratis-programmet), nærmere bestemt: i) hele den kommunale enhed Ion Dagoumis ii) en del af den kommunale enhed Argos Orestikon (den kommunale enhed Argos Orestiko og lokalområderne Ammoudara, Asprokklissia, Dialekto, Kastanofyto, Lakkomata, Melanthio og Spilea).

C) En del af kommunen Nestorio (som defineret i lov nr. 3852/2010 — Kallikratis-programmet) (kun lokalområdet Ptelea i den kommunale enhed Nestorio).

De områder, hvor »Fasolia kæmpe-/elefantbønner fra Kastorias« dyrkes, er tilstødende områder.

5. Tilknytning til det geografiske område

5.1. Det geografiske områdes egenart

I lyset af afgrødens karakter begyndte man hurtigt at dyrke afgrøden i bjergområder, hvor den blev udbredt. Et af disse områder var præfekturet Kastoria, der viste sig at være et ideelt dyrkningsområde. En ideel jordbund, et ideelt klima og fremragende dyrkningsmetoder har ført til udviklingen af sorter og et produkt, som sælger rigtig godt på markedet.

Præfekturet Kastoria har et ideelt økosystem med optimale jordbunds- og klimaforhold til dyrkning af bønner af høj kvalitet.

Bønnerne dyrkes i præfekturet Kastoria langs floden Aliakmon og dens bifloder og på sammenlagte arealer, som kan kunstvandes med de store mængder vand, der er nødvendige for denne afgrøde. Den dyrkes ligeledes i mindre grad i området omkring søen Orestiada (Kastoria).

I dag dyrkes »Fasolia kæmpe-/elefantbønner fra Kastorias« på omkring 9 000stremmata (900 ha) jord i det afgrænsede geografiske område. Dyrkningen finder sted i en højde på mellem 630 og 900 m over havoverfladen. Bønnerne dyrkes i en jord, der stammer fra smeltevandsaflejringer, er lette, godt drænede og i de fleste tilfælde let sure og med et højt fosforindhold. Dette er en faktor, der fremmer produktionen af bønner af fremragende kvalitet og bidrager til udviklingen af et rodsystem, der opfylder plantens behov.

Området har et kontinentalt klima med kølige somre på grund af højden og de nærliggende vandmasser i søen Orestiada (Kastoria) og floden Aliakmon. Søens nærhed er ligeledes en af de faktorer, der bidrager til det milde forår. Den gennemsnitlige årlige nedbørsmængde på ca. 600 mm sikrer, at bønnernes vandbehov opfyldes.

Det »specifikke« klima, der bidrager til produktionen af et produkt i topkvalitet, skyldes imidlertid i høj grad områdets særlige karakter. Hele området udgør en udstrakt slette, der beskyttes af Vitsi-bjergområdet og bjergkæden Grammos, og hvor der kun er svage eller slet ingen vinde.

5.2. Produktets egenart

»Fasolia kæmpe-/elefantbønner fra Kastorias« er de eneste tørrede bønner i Grækenland med en vægt på over 1 200 g pr. 1 000 bønner. De er berømt for deres kvalitetsegenskaber, ikke kun i hele Grækenland, men også i andre lande. Deres størrelse, udseende, tynde skind, kogeegenskaber, smag og høje biologiske værdi adskiller dem fra bønner fra alle andre områder.

»Fasolia kæmpe-/elefantbønner fra Kastorias« har et højt indhold af rent protein, og deres meget lave fedtindhold kombineret med et tilfredsstillende indhold af jern betyder, at de er mere ernæringsrige end bønner fra andre områder. Et lavt calciumindhold kombineret med et tilstrækkeligt fosforindhold sikrer, at de er lette at koge, og det giver dem frem for alt deres unikke smag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Faktorer, der bidrager til denne årsagssammenhæng er det genetiske materiale, den lette frugtbare jord, den gunstige pH-værdi, fraværet af patogener, de store mængder vand og de kølige somre med det rette antal solskinstimer. Den let sure og veldrænede jordbund bidrager sammen med det kontinentale Middelhavsklima til produktionen af bønnerne. Der er tale om en afgrøde, som lokalbefolkningen har dyrket i 400 år, og den er blevet en integreret del af deres liv. Dyrkningsmetoderne er traditionelle og overleveret fra generation til generation. Og dette skyldes, at produktion af et topkvalitetsprodukt ikke er et spørgsmål om midler, men snarere resultatet af producentens mangeårige praktiske erfaring med dyrkning af afgrøden.

»Fasolia kæmpe-/elefantbønner fra Kastorias« er produceret af sunde frø fra lokalt plantemateriale af arten Phaseolus coccineus (synonym multiflorus). Den vigtigste faktor er, at den genetiske renhed er sikret, da producenterne følger denne tradition strengt, og dette er en af hovedårsagerne til, at de producerer bønner af ensartet høj kvalitet. Robuste, sunde planter identificeres og frøene udvælges og sorteres på grundlag af strenge kriterier og altid under de mest erfarne dyrkeres personlige ansvar. Frø, som ikke har sortens standardegenskaber, frasorteres, således at de lokale sorters kvalitet og markedsværdi er ensartet.

Alle disse faktorer bidrager til produktets kvalitetsegenskaber. Mere specifikt kan følgende fremhæves:

— Vægten og antallet af frø/kg afhænger af produktets størrelse og specifikke vægt. De faktorer, der påvirker disse to parametre, er: a) de lave temperaturer i bestøvningsperioden, der forøger antallet af gibberelliner i forhold til antallet af auxiner, hvilket forøger antallet af celler og således af frø, b) de dyrkede »Fasolia kæmpe-/elefantbønner fra Kastorias« er »sorter«. De har en fænotype, som er stabil i miljøet og over tid. Der er ingen genetisk faktor, som differentierer deres makroskopiske egenskaber. Disse optimale naturbetingede forhold (klima, jordbund) er de primære faktorer, som er afgørende for disse egenskaber.

— Det totale N2- og nitratindhold er lavt, da der kun anvendes kvælstofholdige gødningsstoffer i begrænset mængde, idet bønner som bælgplanter dyrkes i balance med det naturlige miljø, og nitrogen tilføres via kvælstofbindende bakterier.

— Det høje indhold af rent protein og det lave fedtindhold skyldes de store mængder fosfor i den jord, som bønnerne dyrkes i. Fosfor er et grundstof i dannelsen af proteinstoffer.

— Produktet indeholder tilfredsstillende fosforværdier, da fosfor som anført ovenfor findes i store mængder i jordbunden i præfekturet Kastoria på grund af de magmatiske bjergarter i Vitsi-bjergområdet og bjergkæden Grammos.

— Det lave calciumindhold skyldes ligeledes moderbjergarten og fosforets antagonistiske effekt. Kaliumindholdet er tilfredsstillende, idet jord fra magmatiske bjergarter har et højt indhold af kalium, der har en antagonistisk effekt på kalcium og erstatter dette. Endelig er magnesium, jern og mangan som mikromineraler produkter af disse jordbundsforhold.

— Produktets udseende afhænger primært af to faktorer: A) en afbalanceret brug af gødningsstoffer og blide dyrkningsmetoder B) trinvis høst af bønnerne, der sikrer, at de modnes naturligt på planten, inden de plukkes.

— Det tynde skind skyldes jordbundens lave calciumindhold. Dette forhindrer dannelsen af calciumkomplekser, der ville give bønnerne et hårdt, tykt skind.

— Bønnerne er nemme at koge, da det lave calciumindhold forhindrer dannelsen af calcium i pektiner under kogningen, der ville gøre bønnerne hårde.

— Smagen skyldes jordbundens fosforindhold, men primært kalium, der er en forudsætning for kulhydratsyntese. Disse stoffer giver »Fasolia kæmpe-/elefantbønner fra Kastorias« deres karakteristika søde smag. Det beskytter bønnerne mod de negative virkninger af calcium grundet dets antagonistiske effekt.

Det er imidlertid den menneskelige faktor, der sikrer, at alle de naturlige faktorer udnyttes mest effektivt. Den lange bønnedyrkningstradition i området, landbrugernes værdifulde erfaring i det definerede geografiske område og deres vedvarende brug af de traditionelle metoder har gjort det muligt at videreføre denne produktionsmetode indtil i dag, en produktionsmetode, der indebærer arbejde udført i hånden, brug af blide metoder, minimal brug af plantebeskyttelsesmidler og kemiske gødningsstoffer, nøje udvælgelse af frøene og streng beskyttelse af de lokale sorters renhed. Videreførelsen af denne tradition er blevet sikret gennem årtier, da hele familier er involveret i arbejdet, lige fra ældre familiemedlemmer til små børn. Dette skyldes til dels, at der er tale om en arbejdskraftintensiv produktion, og til dels, at der er job til folk i alle aldre på de forskellige trin i produktionscyklussen.

De årlige bønnemarkeder og -festivaller er et af områdets særlige traditioner. Ved høsttid understreger disse begivenheder den historiske tilknytning, da produktet fremmes gennem skikke og folklore. På dødsdagen for helten Pavlos Melas, der har en særlig betydning, afsluttes begivenhederne med serveringen af en særlig bønneret for VIP'er og andre gæster. Der afholdes et bønnemarked i Lakkomata hvert år, som altid er en stor succes.

På et tidspunkt, hvor der ikke var reklamer, hvor kommunikationen var rudimentær, og hvor handel med landbrugsprodukter var i sin vorden, var »Fasolia kæmpe-/elefantbønner fra Kastorias« anerkendt af forbrugerne som et produkt af høj kvalitet, og de blev førende på markedet. Et eksempel herpå er en video fra 1966, hvor produktets omdømme beskrives på fremragende vis, selv om videoen ikke blev lavet i kommercielt markedsføringsmæssigt øjemed. I 1966 havde forbrugerne i Athen allerede opdaget kvaliteten af »Fasolia kæmpe-/elefantbønner fra Kastorias«, og de var blevet en dagligvare af høj kvalitet.

Produktets tilknytning til det geografiske område fremgår også klart af de mange artikler i lokale aviser og på internettet, hvor der henvises til »Fasolia kæmpe-/elefantbønner fra Kastorias«.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (4))

http://www.minagric.gr/images/stories/docs/agrotis/POP-PGE/prod_gigantes_kastorias_160715.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.

(4) Se fodnote 2.